Shavkat Mirziyoyev Huawei'ning Innovatsiyalar markaziga bordi

Prezident Shavkat Mirziyoyev “Bir makon, bir yo‘l” xalqaro forumidagi ishtiroki doirasida 25 aprel kuni “Huawei” kompaniyasining Tadqiqotlar va innovatsiyalar markaziga tashrif buyurdi. Bu haqda davlat rahbari matbuot xizmati xabar qilmoqda.

 

“Huawei Technologies” raqamlashtirish va telekommunikatsiya texnologiyalari sohasida dunyodagi eng yirik kompaniyalardan biridir. Innovatsion axborot mahsulotlari va yechimlari, ma'lumot uzatish tizimlari, optik qurilmalar, routerlar, tarmoq uskunalari, ma'lumot markazlari, iste'molchilar uchun smartfonlar, planshetlar, kompyuterlar, maishiy elektr jihozlari ishlab chiqarish kompaniya faoliyatining asosiy yo‘nalishlari hisoblanadi. 

 

O‘zbekistonda “Huawei” kompaniyasi bilan birgalikda telekommunikatsiya tarmoqlarini kengaytirish, mobil aloqa operatorlari va  provayderlari tarmoqlarini rivojlantirish, optik tolali aloqa liniyalari yordamida yuqori tezlikda ma'lumotlar uzatish texnologiyalarini ishga tushirish bo‘yicha muhim loyihalar amalga oshirilgan.  

   

Prezident Shavkat Mirziyoyev dastlab “Huawei” kompaniyasining eng so‘nggi texnologik yechimlari va mahsulotlari namunalari bilan tanishdi. 

Kompaniya asoschisi Jen Chjenfey bilan mamlakatimizda “Xavfsiz shahar”, “Elektron hukumat” va shoshilinch tibbiy yordam xizmatini rivojlantirish masalalari muhokama qilindi.
Prezident kompaniyaning sun'iy intellektga asoslangan texnologik yechimlariga yuqori baho berdi.
Davlat rahbari kompaniya bilan hamkorlikda mamlakatda amalga oshirilgan loyihalar, mutaxassislarni tayyorlash masalalari bilan qiziqdi. 

– Yangi texnologiyalarni jalb etishdan oldin ularni ishlatuvchi mutaxassislar tayyorlash va malakasini oshirish juda muhim. Kompaniya bilan avvalo ushbu yo‘nalish bo‘yicha hamkorlik qilish, mamlakatimizda 5G texnologiyasini joriy etishni tezlashtirish kerak, – dedi Shavkat Mirziyoyev.
Uchrashuv yakunida zamonaviy axborot-kommunikatsiya texnologiyalari sohasida keng ko‘lamli hamkorlikni rivojlantirish yuzasidan kelishuvga erishildi.